Tre hold, tre broer, syv timer, en vinder og en hulens masse forberedelse. Det er endelig blevet finaledag for "Verdens Vildeste Brobyggere". En konkurrence om at bygge den bedste bro over C.W. Obels Kanal i Aalborg Vestby. Starten gik klokken 11 og tidligere statsminister Poul Nyrup Rasmussen talte ned. Han er formand for Euroskills 2025, der bliver afholdt i Herning. De tre hold består af lærlinge og studerende fra otte forskellige faggrupper. Og holdene har siden februar arbejdet på hver deres brotype ved siden af en dagligdag med studier og uddannelse. Hvert hold havde syv timer til at få rejst deres bud på en vinderbro, og der blev bygget på livet løs. I sidste ende blev det hold 2, som også TV2 Nord har fulgt, der løb sejren, den bedste bro og ikke mindst de 50.000 kroner. Stort tillykke! Se lettelsen og stoltheden hos hold 2 herunder - kort inden den bedste bro blev afsløret: Se billeder fra finaledagen her: Husk at vende beslagene rigtigt TV2 Nord har fulgt med i konkurrencen siden starten i Aalborg 7. februar. Her fik de tre hold fortalt, hvilken slags bro, de skulle bygge. En flydebro, en skråstagsbro eller en buebro. Siden vinter har vi fulgt hold 2, der skal bygge en buebro over C.W. Obels Kanal. Se de seneste inslag med hold to herunder: Det er hårdt at være tømrer "Verdens Vildeste Brobyggere" bliver afholdt for at sætte fokus på håndværksfagene, og for at vise, at alle faggrupper er afhængige af hinanden. Det nytter intet, hvis håndværkerne ikke kan føre ingeniørens beregninger ud i livet, eller kranføreren ikke løfte indkøbsafdelingens materialer på plads. Det kræver samarbejde at bygge store ting som broer, og det har de nordjyske lærlingen og studerende i den grad fået ind på livet. Se inslaget fra dengang hold to begyndte at bygge elementerne herunder: Konkurrencen bliver afholdt for tredje gang. De to første gange foregik i henholdsvis København og Fredericia. Arrangørerne er foreningen Verdens Vildeste Brobyggere. - Det er det der med at få involveret så mange fag som muligt og få vist, hvordan vi gensidigt er afhængige af hinanden i byggeprocessor. Fremvise, at en ingeniør er ikke noget uden en håndværker og omvendt, forklarer Emma Graversen, der er projektleder på "Verdens Vildeste Brobyggere". Stor mangel på håndværkere Ifølge arrangørerne, så kommer vi i Danmark til at mangle 100.000 faglærte i 2030. Det skal konkurrencen være med til at lave om på. - Det i sig selv er et samfundskritisk problem, og så fordi, vi synes, at erhvervsuddannelserne har fået et noget blakket ry, som vi gerne vil gøre op med, påpeger Emma Graversen. Vinderholdet i Verdens Vildeste Brobyggere får ud over æren også en kontant præmie på 50.000 kroner. Konkurrencen er finansieret af ni forskellige fonde og 22 firmaer og uddannelsesinstitutioner. Se inslaget fra første gang TV2 Nord introducerende hold to herunder:

Referat:
Tre nordjyske hold har kæmpet om at blive verdens vildeste brobyggere.